KOMISJONI TEATIS EUROOPA PARLAMENDILE JA NÕUKOGULE Komisjoni arvamus Euroopa Parlamendi ja nõukogu algatuse kohta võtta vastu määrus, millega muudetakse nõukogu otsust 2005/681/JSK, millega luuakse Euroopa politseikolledž (CEPOL) Belgia, Bulgaaria, Tšehhi Vabariik. Saksamaa, Eesti, Kreeka, Hispaania, Prantsusmaa, Horvaatia, Itaalia, Küpros, Läti, Leedu, Luksemburg, Ungari, Malta, Madalmaad, Austria, Poola, Portugal, Rumeenia, Sloveenia, Slovakkia, Soome ja Rootsi /* COM/2014/07 final */





KOMISJONI TEATIS EUROOPA PARLAMENDILE JA NÕUKOGULE Komisjoni arvamus Euroopa Parlamendi ja nõukogu algatuse kohta võtta vastu määrus, millega muudetakse nõukogu otsust 2005/681/JSK, millega luuakse Euroopa politseikolledž (CEPOL) Belgia, Bulgaaria, Tšehhi Vabariik. Saksamaa, Eesti, Kreeka, Hispaania, Prantsusmaa, Horvaatia, Itaalia, Küpros, Läti, Leedu, Luksemburg, Ungari, Malta, Madalmaad, Austria, Poola, Portugal, Rumeenia, Sloveenia, Slovakkia, Soome ja Rootsi Algatuse nimi: Euroopa Parlamendi ja nõukogu algatus võtta vastu määrus, millega muudetakse nõukogu otsust 2005/681/JSK, millega luuakse Euroopa politseikolledž (CEPOL) Algatuse ametliku esitamise kuupäev: 4. detsember 2013 Õiguslik alus: Algatus põhineb Euroopa Liidu toimimise lepingu artikli 87 lõike 2 punktil b, milles nähakse ette seadusandlik tavamenetlus. Kuna selle esitas kahekümne viiest liikmesriigist koosnev rühm, on täidetud Euroopa Liidu toimimise lepingu artikli 76 punktis b toodud tingimus, et algatus peab olema esitatud vähemalt ühe neljandiku liikmesriikide poolt. Menetluse etapp: ootab esimest lugemist Euroopa Parlamendis Üldhinnang: Liikmesriikide algatus on esitatud justiits- ja siseküsimuste nõukogus 8. oktoobril 2013 saavutatud poliitilise kokkuleppe juriidilise tõlgendusena. Kõnealune kokkulepe käsitleb CEPOLi ajutist ümberpaigutamist Bramshillist (Ühendkuningriik) Budapesti (Ungari), kuna Ühendkuningriik teatas 2012. aasta detsembris oma otsusest Bramshilli hoone 2014. aastal. sulgeda. Budapesti valimine CEPOLi uueks ajutiseks asukohaks toimus eesistujariigi ettepaneku alusel spetsiaalsel hääletusel. Liikmesriigid kiitsid hääletustulemused heaks 8. oktoobril toimunud justiits- ja siseküsimuste nõukogu ametliku lõuna käigus päevakorrapunkti „Esialgsed korraldused Euroopa Politseikolledži (CEPOL) asukoha valimiseks” raames. Valik tehti 7 taotluse hulgast, mis laekusid nõukogu eesistuja 2013. aasta juulis väljakuulutatud projektikonkursile Euroopa Politseikolledži ajutise asukoha valimiseks, kuni leitakse pikaajaline lahendus ameti tuleviku suhtes. Oma kandidatuuri pakkusid välja Iirimaa, Kreeka, Hispaania, Itaalia, Ungari, Madalmaad ja Soome. Hiljem võttis Soome oma avalduse tagasi. Poliitiline kokkulepe kinnitati justiits- ja siseküsimuste nõukogu 8. oktoobri istungil. Komisjon märgib siiski, et määruse ettepanek, millega muudetakse CEPOLi otsust, ei hõlma CEPOLi ajutist ümberpaigutamist ja seetõttu ei vii see ellu ülalnimetatud poliitilist kokkulepet, vaid läheb palju kaugemale. Seega on liikmesriikide algatus otseses vastuolus komisjoni Europoli määruse ettepanekuga, mis on olnud päevakorral alates 2013. aasta 27. märtsist ja hõlmab ka CEPOLi ühinemist Europoliga. Komisjoni ettepaneku aluseks on soov süvendada igakülgselt politseikoostöö ja väljaõppe tõhusust. Ettepaneku eesmärk on saavutada rakenduslik koostoime ja kulutõhusus kooskõlas kavandatud reformi üldiste eesmärkidega ja soovitustega, mis on esitatud detsentraliseeritud asutusi käsitlevas ühises lähenemisviisis, mille on heaks kiitnud kolm institutsiooni. Seetõttu ei tuleks CEPOLi asukoha küsimust käsitleda väljaspool rakendusliku ja tegevusliku reformi laiemat konteksti, milles peetakse silmas mõlema ameti ratsionaliseerimise ja tegevuse tõhustamise eesmärki. Sellega seoses märgib komisjon, et ettepanekule lisatud mõjuhinnangus võetakse arvesse vaid üheainsa lahenduse ehk CEPOLi Budapesti ümberpaigutamise kulusid ja tulusid. Selles ei võeta arvesse ega võrrelda kulutõhusust, mis kaasneks komisjoni ettepanekuga ühendada CEPOL Europoliga või mõne muu alternatiivse lahendusega. Komisjon märgib ka, et kahekordse kolimisega kaasneb ebasoodne eelarvemõju ning et vajalikud täiendavad finantsvahendid tuleks leida olemasoleva eelarve vahenditest, mis tähendab, et neid vahendeid ei saaks kasutada muudel eesmärkidel. Kokkuvõte Seetõttu on komisjoni arvamus liikmesriikide algatuse kohta negatiivne. Komisjon kutsub Euroopa Parlamenti ja nõukogu üles vältima mis tahes ebasoodsat eelarvemõju lahenduse puhul, mis ei aita kaasa rakendusliku koostoime ja kulutõhususe eesmärgi saavutamisele ega ole kooskõlas soovitustega, mis on esitatud detsentraliseeritud asutusi käsitlevas ühises lähenemisviisis, mille on heaks kiitnud kolm institutsiooni. Kui kõnealust algatust peaks edasi arendatama, oleks komisjon kohustatud tegema määruse vastuvõtmise ajal avalduse nimetatud määruse ajutise iseloomu ja selle ebasoodsa eelarvemõju kohta ning rõhutama, et määrus ei mõjuta komisjoni enda ettepaneku üle peetavate arutelude tulemust. Sellega seoses soovitab komisjon Euroopa Parlamendil ja nõukogul võtta arvesse konstruktiivseid edusamme, mida on tehtud komisjoni Europoli õigusliku raamistiku reformimise ettepaneku alusel. Komisjoni ettepanekus püütakse leida alternatiivne lahendus CEPOLi ja Europoli koospaiknemiseks, mis teeniks mõlema ameti ratsionaliseerimise ja tegevuse tõhustamise eesmärki.